**UTORAK NA ZFF-u**

**Na programu: hrvatske premijere dugometražnog debija Ines Tanović i dobitnika canneskog Grand Prixa, *Saulovog sina* • Velikih 5 donosi novi film talijanskog oskarovca Paola Sorrentina • njemački producent Cristoph Thoke u svom Masterclass predavanju govorit će o koprodukcijama**

U utorak će u **glavnom programu** Zagreb Film Festivala (**u kinu Europa**) biti prikazana dva nacionalna predstavnika u kandidaturi za Oscara: u **19:00 sati** na programu je bosanskohercegovarčki film ***Naša svakodnevna priča*** redateljice **Ines Tanović**, a u **21:30** mađarski oskarovski kandidat ***Saulov sin***. U svom dugometražnom igranom redateljskom debiju Ines Tanović okupila je impresivnu glumačku ekipu predvođenu sjajnim **Uliksom Fehmiuom**, **Emirom Hadžihafizbegovićem** i **Jasnom Ornelom Bery**, koji će (uz redateljicu i hrvatsku koproducenticu **Zdenku Gold**) na hrvatskoj premijeri filma pozdraviti domaću publiku. ***Saulov sin***, izvanredno redateljsko debitantsko postignuće bivšeg asistenta Béle Tarra – **Lászla Nemesa** – na ovogodišnjem je festivalu u Cannesu osvojio Grand Prix. Zagrebačkoj će publici u ime filmske ekipe ovo ostvarenje predstaviti glavni glumac **Géza Röhrig**.

Kratkometražna sekcija natjecateljskog (glavnog) programa u **kinu Tuškanac** u **20:30 sati** predstavit će u međunarodnom programu film ***Ave Maria*** mladog palestinskog redatelja **Basila Khalila** (čije je ime Screen Daily uvrstio u popis 10 vodećih arapskih filmaša na koje treba obratiti pozornost), dok će se u istom terminu u programu **Kockice** predstaviti domaća ostvarenja ***Nas dva*** **Andrije Mardešića** i ***Cvijeće* Judite Gamulin**.

Hrvatsku premijeru će u okviru programa **Velikih 5** u **kinu Tuškanac** u **18:00 sati** imati novi film Oscarom nagrađenog talijanskog redatelja Paola Sorrentina, ***Mladost***, u kojem glavne uloge tumači plejada holivudskih glumaca predvođena **Michaelom Cainom** i **Harveyjem Keitelom**. U jednoj od uloga pojavljuje se i **Luna Mijović**, koju pamtimo po naslovnoj ulozi u bosanskohercegovačkom filmu *Grbavica*, a koja će i predstaviti film.

U **Zagrebačkom plesnom centru** nastavljamo s **retrospektivom Orsona Wellesa**; u **18:00 sati** prikazat će se ***Proces***, ekranizacija istoimenog literarnog klasika Franza Kafke snimljena početkom šezdesetih u Zagrebu. Program **Moj prvi film** u **20:30** upoznat će nas (a neke zasigurno i podsjetiti na nj) debitantskim ostvarenjem tvorca takozvanog 'partizanskog vesterna', bosanskohercegovačkog redatelja **Hajrudina Krvavca** – filmom ***Diverzanti***. U **23:00 sata** ljubitelji horora i čehoslovačke kinematografije doći će na svoje s filmom ***Kremator***, kultnom horor-komedijom s kraja šezdesetih koja je zbog subverzivne kritike na račun surađivanja Čeha s nacističkim režimom bila zabranjena sve do 1989.

U **Dokukinu KIC** u **19:30** program **Making Of** donijet će film ***Izgubljeni u La Manchi* Keitha Fultona**, dokumentarac koji prati pokušaj nastanka nikad dovršene filmske adaptacije *Don Quijotea* u režiji Terryja Gilliama. U **22:00** na istoj lokaciji predstavit će se izbor filmova iz kratkometražne produkcije fonda **Sarajevo grad filma**.

U **16:00 sati** na **Akademiji dramske umjetnosti** Masterclass predavanje održat će **Cristoph Thoke**, njemački producent čiji je film ***O konjima i ljudima***, koji će se i prikazati prije predavanja, prošle godine na ZFF-u nagrađen posebnim priznanjem žirija. Thoke je u svojoj bogatoj karijeri surađivao s cijenjenim redateljima poput braće Dardenne, Bruna Dumonta i Apichatponga Weerasethakula.